ኢትዮጵያ የግብፅን ሰላምና መረጋጋት አጥብቃ ትሻለች – አምባሳደር ዲና ሙፍቲ
አዲስ አበባ ፣ ሰኔ 28 ፣ 2005 (ዋኢማ) -ኢትዮጵያ የግብፅን ሰላምና መረጋጋት አጥብቃ እንደምትሻ የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ ተናገሩ።ግብፅ አሁን ያለመረጋጋት ውስጥ ገብታለች ፤ የሃገሪቱ ጦር ፕሬዝዳንት ሙሃመድ ሙርሲን ከሃላፊነት በማንሳት በምትካቸው አዲሊ ማንሱርን በጊዜያዊ ፕሬዝዳንትነት ሹሟል።አምባሳደር ዲና እንደሚሉት ይሄ የግብፅ ያለመረጋጋት በተዘዋዋሪ ለምስራቅ አፍሪካ ቀጠናም ሊተርፍ ይችላል።ኢትዮጵያም በማንኛውም ሃገር የውስጥ ጉዳይ ጣልቃ የመግባት ፍላጎት የሌላት መሆኑን የገለፁት አምባሳደሩ ፥ በግብፅ የሚመሰረተው መንግስት ለአካባቢው ሰላም መስፈን ከኢትዮጵያ መንግስት ጋር አብሮ የሚሰራ መንግስት እንዲሆን የኢትየጵያ ፅኑ አቋም መሆኑን ተናግረዋል።አዲስ የሚመጣው መንግስት የውጭ ፖሊሲ ምን ሊሆን እንደሚችል ማጤን እንደሚጠይቅ ጠቅሰው ፥ ከዚህ መነሻነት የሚመጣውን የሃይል አሰላለፍ ፣ ፍላጎትና የፖለቲካ ጥንክር እያደር ማየቱ ይበጃል ባይ ናቸው።ያም ሆነ ይህ ግን አዲስ የሚመሰረተው መንግስት ኢትዮጵያን በተመለከተ ሊከተለው የሚችለው ፖሊሲ በቅርብ ጊዜያት የሚታይ እንደሆነ አምባሳደር ዲና ተናግረዋል።ለምንም ነገር ክፍት ሊሆን በሚችል ያልተረጋጋ አካባቢ መኖር አስቸጋሪነቱን ያየነው በመሆኑ ሌላ ያልተረጋጋ አካባቢ እንዲፈጠር የኢትዮጵያ ፍላጎት እንዳልሆነም አምባሳደር ዲና አስረድተዋል። (ኤፍ ቢ ሲ)